Vniuersis et singulis presentes litteras inspecturis, visuris seu audituris Magnus Laurencij, archidiaconus ecclesie Aboensis, salutem in Domino sempiternam et fidem indubiam presentibus adhibere. Quia ex testimonio veritatis vnusquisque mortalium villicus Dei fore dinoscitur in hoc mundo, quoque tandem de villicacione sua coram supremo judice necesse erit reddere racionem, jdcirco ego prefatus Magnus, iudicium illud districtum cupiens preuenire, jn laudem omnipotentis Dej ac sue matris, intemerate virginis Marie, et omnium sanctorum eius necnon ob salutem anime mee, parentum, propinquorum, benefactorum ac amicorum meorum et omnium christifidelium viuorum ac defunctorum, preteritorum, presencium et futurorum, de concilio(!) et consensv reuerendi in Christo patris et domini mei, domini Laurentii, diuina prouidencia episcopi Aboensis, et sui venerabilis capituli, jnstituj, fundaui et erexi ac vigore presencium instituo, fundo et erigo quandam prebendam cum certis perpetuis missis in ecclesia Aboensi prefata ad altare sancte crvcis in noua capella ad latus aquilonare ecclesie supradicte modo et ordine infrascriptis in perpetuum dicendis, videlicet, omnibus feriis 2:is pro fidelibus defunctis, fferiis quartis de quinque wlneribus domini nostri Ihesv Christi, fferiis sextis de beata Katherina, et diebus sabbatinis de compassione beate Marie virginis, pro quarum missarum continvacione seu sustentacione dono, lego et appropio eidem prebende quinque predia mea infrascripta: primum in parrochia Janakala dictum Melkela cum duobus molendinis jbidem in torrente Tærwenkoski, que emj a domino Erico Jacobi, quondam canonico Aboensi, pro ccc marcis denariorum monete sweuice, 2:m predium in parrochia Kaluola, dictum Kaluola, quod emi ab Anna Jacobj, sorore domini Erici prefati, pro c marcis denariorum, 3:m predium in Saw, dictum Mækinpæ, quod emi a Johanne wan Eken pro cc marcis, 4:m predium ibidem, dictum Korwala, quod emi ab Akone Jacobj pro cc marcis, quintum predium in Resaa, dictum Soinysz, quod emi a Petro Hansson pro c marcis, quam quidem prebendam et omnia predia supradicta cum omnibus suis juribus et pertinenciis quibuscunque de simili concilio(!) et consensv dicti reuerendi patris et sui venerabilis capituli annexui, vniui et incorporaui mense archidiaconatus pro sustentacione predictarum missarum in perpetuum possidenda, jta quod archidiaconus, quicunque pro tempore fuerit, de huiusmodi missis continuandis et dicendis sollicitudinem habeat diligentem, prout in extremo iudicio coram districto iudice de hoc velit reddere racionem. Quapropter aufero a me et ab heredibus meis quibuscunque omne ius, si quid fortassis in predictis prediis seu ad predicta predia videantur habere, appropriando ea, sicut predictum, mense archidiaconatus in perpetuum possidenda, eo presertim quod intuitu ecclesie et cum eius pecunia fore dinoscuntur acquisita. Jn quorum omnium et singulorum premissorum euidenciam firmiorem sigillum meum personale vna cum sigillis prefati domini mei reuerendi sui venerabilis capituli ac consulatus Aboensis presentibus inferius sunt appensa. Datum Abo anno Domini mdiº die Mercurij, prima mensis Decembris.